EGCO ขาย EGCOMP Tara ให้ EASTWมองกำไรแกร่งปี 59 แต่แนะซื้อเป้า 173 บ.
EGCO ขายหุ้น 74.19% ใน EGCOM Tara ให้ EASTW มูลค่า 1.6 พันลบ.โบรกฯมองการขายที่ 12 เท่า PE ปี 58 เป็นราคาที่ยุติธรรมโดยจะบันทึกกำไรสุทธิราว 935 ลบ. หรือ 13% ของกำไรปี 58 คงคำแนะนำ "ซื้อ" ราคาเป้าหมาย 173 บาท/หุ้น EGCO น่าจะมีกำไรที่เติบโตแข็งแกร่งในปี59 เมื่อโครงการขนอม 4 (930MW) เริ่มดำเนินงานเชิงพาณิชย์ (กำหนดกลางปี 59) และมีกำไรมากขึ้นตั้งแต่ปี 63 เมื่อโครงการโรงไฟฟ้าพลังงานน้ำ ไซยบุรี (ถือหุ้น 15% ใน 1,285MW) เริ่มดำเนินการ
19 มิ.ย. 2558

บล.ธนชาต ระบุในบทวิเคราะห์วันนี้ (19 มิ.ย.) ว่า บริษัท ผลิตไฟฟ้า จำกัด (มหาชน) หรือ EGCO รายงานต่อตลาดหลักทรัพย์แห่งประเทศไทยว่า บริษัทเอ็กโก เอ็นจิเนียริ่ง แอนด์ เซอร์วิส จำกัด ซึ่งเป็นบริษัทย่อยของ EGCO ขายหุ้นสามัญในบริษัท เอ็กคอมธารา จำกัด (EGCOMP Tara) จำนวน 25,597,096 หุ้น หรือคิดเป็นร้อยละ 74.19 ของจำนวนหุ้นทั้งหมดให้แก่บริษัท ยูนิเวอร์แซล ยูทีลิตีส์ จำกัด ซึ่งเป็นบริษัทย่อยของ บริษัทจัดการและพัฒนาทรัพยากรน้ำภาคตะวันออก จำกัด (มหาชน) หรือ อีสท์วอเตอร์ (EASTW TB, no rating) มูลค่ารวมทั้งสิ้น 1.6 พันล้านบาท
ซึ่งหมายความว่า EGCO ขาย EGCOMP Tara  ที่ราว 12 เท่า อิงกำไรปี 2015 ที่ 183 ลบ. ของ EGCOMP Tara เราเชื่อว่านี่เป็นราคาที่ยุติธรรมเมื่อเทียบกับค่าเฉลี่ยอุตสาหกรรมที่ 13.5 เท่า
EGCO น่าจะบันทึกกำไรจากการขายเงินลงทุนประมาณ 935 ลบ. ในปี 58 ซึ่งน่าจะคิดเป็น 13% ของกำไรปี 58 ของ EGCO อีกทั้งมีแผนจะใช้เงินสดที่ได้รับจากการขายเงินลงทุนในการลดภาระหนี้สินของบริษัทฯ  อัตราส่วนหนี้สินต่อทุนสุทธิของ EGCO ณไตรมาส 1/58 อยู่ที่ 0.8 เท่า
คงคำแนะนำ “ซื้อ” ราคาเป้าหมาย 173 บาท/หุ้น EGCO น่าจะมีกำไรที่เติบโตแข็งแกร่งในปี59 เมื่อโครงการขนอม 4 (930MW) เริ่มดำเนินงานเชิงพาณิชย์ (กำหนดกลางปี 59) และมีกำไรมากขึ้นตั้งแต่ปี63 เมื่อโครงการโรงไฟฟ้าพลังงานน้ำ ไซยบุรี (ถือหุ้น 15% ใน 1,285MW) เริ่มดำเนินการ
 
 